קונסטנס צימר

קונסטנס צימר (באנגלית: Constance Zimmer) היא שחקנית אמריקאית. צימר התפרסמה כשגילמה את דנה גורדון בסדרה "הפמליה" של רשת HBO ואת קלייר סימס בסדרה "בוסטון ליגל" של רשת ABC. היא הופיעה בסדרה "בית הקלפים" של נטפליקס ודיבבה את "סטרונגארם" בסדרה "רובוטריקים: רובוטים בתחפושת". היא זכתה להכרה על תפקידה כקווין קינג בסדרה "unreal", עליו קיבלה את פרס בחירת מבקרי הטלוויזיה והייתה מועמדת לפרס אמי, בשנת 2016.

 ראשית חייה 
צימר נולדה בסיאטל, וושינגטון, להורים מהגרים גרמנים מפרוסיה המזרחית לשעבר. הם התגרשו כשהייתה צעירה. לצימר יש אחות גדולה. היא דוברת גרמנית שוטפת, וסיפרה בראיון שאף על פי שהוריה דיברו איתה אנגלית כילדה, היא בילתה שישה שבועות בכל קיץ בגרמניה, עם סבתה שדיברה רק גרמנית. צימר החליטה לפתח קריירה במשחק לאחר שהתאהבה במשחק כתלמידת תיכון. לאחר התיכון, היא התקבלה לאקדמיה האמריקאית לאמנויות הדרמה בפסדינה.

 קריירה 
הקריירה הבימתית של צימר התחילה עם בהפקה בלוס אנג'לס של "בנות בית ספר קתוליות", שם זכתה בדרמלוג לשחקנית הטובה ביותר. היא כיכבה במספר פרסומות, בעיקר עבור יצרנית הסוללות דורסל. היא החלה להופיע כדמות אורחת בסדרות כמו "אלן", "סיינפלד", "תיקים באפלה", "Gideon's Crossing" ו"מלך השכונה", וגילמה תפקידים חוזרים בסרטים "האחים וויאן", "מפרץ היפריון " ו"The Trouble with Normal". באותה תקופה, היא שיחקה בכמה סרטים עצמאיים כמו "Spin Cycle" ,"Home Room" ו"רוצחים בדם חם".

תפקידה הקבוע הראשון של צימר היה בקומדיה של NBC "בוקר טוב מיאמי", שם שיחקה את העוזרת המשרדית העצלנית והשחוקה, פני ברינגטון. לאחר ביטול הסדרה, היא הופיעה בעונה השנייה בדרמה "ז'אן מארקדיה", בתור האחות לילי ווטרס והייתה בתפקיד אורח בפרקים של "NYPD Blue" ו-"Jake in Progress". בשנת 2005, היא שיחקה בסרט הקצר "Just Pray", בבימויה של טיפאני ת'יסן. הסרט התקבל לפסטיבל הסרטים טרייבקה.

בתחילת 2006, צימר לוהקה לתפקיד בריאנה בסדרת הפשע/דרמה "In Justice" של ABC. היא הצטרפה בעונה השלישית של הסדרה "בוסטון ליגל", בתור עורכת הדין קלייר סימס. יחד עם השחקנים הקבועים רנה אוברז'ונואה, ג'ולי בואן ומארק ואלי, צימר פוטרה על ידי המפיק דייוויד אי קלי בסוף העונה השלישית. בין השנים 2005–2011 צימר גילמה את דנה גורדון, מפיקה ונשיאת אולפני וורנר, בסדרה "הפמליה" של HBO.

צימר הופיעה במחזה "Girls Talk" לצד ברוק שילדס, אנדראה בנדוואלד וניקול פאגי. המחזה נכתב ובוים על ידי רוג'ר קאמבל. היא גם כיכבה בסדרה "נשיכות אהבה" בתפקיד קולין רושר, והופיעה כאורחת בסדרה "רופא להשכיר", בתפקיד הפסיכיאטרית ד"ר אבי ברטון. בשנת 2013 הייתה כוכבת אורחת בסדרה "האנטומיה של גריי" בתור דוקטור אלנה קייהיל. צימר לוהקה לתפקיד ג'נין סקורסקי בסדרה של נטפליקס, "בית הקלפים".

בשנת 2014, היא לוהקה לתפקיד קווין קינג בסדרת הדרמה "Unreal". הופעתה של צימר בסדרה זכתה לשבחים רבים. צימר עבדה לראשונה כבמאית כשביימה פרקים בעונה השלישית והרביעית. על הופעתה בסדרה, היא זכתה בפרס בחירת המבקרים לשחקנית המשנה הטובה ביותר בסדרת דרמה והייתה מועמדת לפרס אמי לשחקנית המשנה המצטיינת בסדרת דרמה.

בשנת 2015, צימר גילמה את רוזלינד פרייס בעונה השלישית של סדרת גיבורי העל "סוכני S.H.I.E.L.D". היא משתתפת כחברת פאנל בשעשועון "Match Game" מאז 2017.

צימר דיבבה דמויות בסדרות "רובוטריקים: רובוטים בתחפושת", "בוג'ק הורסמן" ודיבבה בסרט "וונדר וומן: השושלת ממשיכה" את ורונירה קייל. היא הופיעה גם בסדרה "צרות טובות" וביימה מספר פרקים בסדרה.

במרץ 2023, צימר ביימה והפיקה את סרטה העלילתי הראשון, "ילד בקירות" בכיכובה של ריאן מישל באת'. באותה שנה היא כיכבה בסדרת המיני "מחסה" שמבוססת על הרומן באותו שם של הרלן קובן.

 חיים אישיים 
צימר הייתה נשואה פעמיים. ראשית, לאמן האפקטים המיוחדים סטיב ג'ונסון, אותו פגשה כשעבדה בפרסומות של דורסל בסוף שנות ה-90.

ב-5 בינואר 2008, צימר ילדה בת, קולט זואי, שאביה הוא הבמאי ראס למורו. ב-20 ביוני 2010, הוכרז כי צימר התארסה לראס למורו. הזוג נישא באוקטובר באותה שנה. שניהם גרים ביחד בלוס אנג'לס.

צימר משתתפת באירועי צדקה רבים. בין הארגונים שהיא תומכת בהם נמנים קרן Make-A-Wish, מועצת ההגנה על משאבי טבע וארגון היפר אינטרנשיונל. היא מיוצגת על ידי Sweeney Entertainment ו-Innovative Artists.

 קישורים חיצוניים 

 הערות שוליים 

2026 02
קטגוריה:שחקניות קולנוע וטלוויזיה אמריקאיות
קטגוריה:סיאטל: אישים
קטגוריה:אמריקאים ילידי מדינת וושינגטון
קטגוריה:אמריקאיות שנולדו ב-1970